Wat ’n fees! Wat 'n groot, goue parade, soos Rapport dit tereg genoem het.
JY LEES NOU Wat ’n fees! Wat 'n groot, goue parade, soos Rapport dit tereg genoem het.
Tussen pers jakarandas wat Pretoria dié tyd van die jaar in ’n sprokiesland omtower, het ons gedans – onder kleurryke sambrele en in gietende reën.
Tóé’s dit Kaapstad. “Bakgat Bokke!” het Die Burger se reuse-banier op die Media24-gebou ons manne in groen-en-goud begroet. En ons het toeters geblaas en fees gevier vanaf die Parade, verby die stadsaal, af met Adderleystraat, Langstraat, Loopstraat, al met De Waal-rylaan langs tot by die Nuweland-stadion, die beker se nuwe tuiste. Dankie, het ons vir die Bokke gesê, vir die magic van daardie 80 minute op die veld in Parys. Vir die feit dat ons Suid-Afrikaners - oud en jonk, swart, wit en bruin - weer íéts het om te vier.
Want ons wéét almal hierdie wen was so nodig soos die reën wat nou, ná ’n lang, droë winter, in Gauteng val. Dis ’n oorwinning so geseënd soos die Suidoos wat Kaapstad weer ’n slag kom skoon waai. Net vir ’n oomblik is negatiwiteit op die agtergrond - misdaad, rentekoerse, Manto, Zuma, vigs - en beleef ons weer ’n gees van eenheid.
Want dis positiewe ervarings soos dié wat mense laat voel hulle is aan die wenkant. Dis ’n oorwinning soos dié wat aan gewone mense soos ek en jy - van Kaapstad tot Kakamas, Polokwane tot Port Elizabeth - eindelose genot en geluk bring. Iets waaraan daar in hierdie land vir lank ’n tekort was.